སུམ་ཅུ་པ་

བོད་ཡིག་བརྡ་སྤྲོད་ཀྱི་དཔེ་ཆ་ཞིག། སུམ་བཅུ་བའི་རྩ་བ་ལེགས་བཤད་ལྗོན་པའི་དབང་བོ་ལྟ་བུ།
The Tibetan text on basic Tbetan grammar.

བོད་ཡིག རྩ་ཚིག

༄སུམ་ཅུ་པའི་སྙིང་པོ་ལེགས་བཤད་ལྗོན་པའི་དབང་པོ་ཞེས་བྱ་བ་བཞུགས་སོ། །དབྱངས་ཅན་གྲུབ་པའི་རྡོ་རྗེས་མཛད།། 

༄ན་མོ་གུ་རུ་མཉྫུ་གྷོ་ཥཱ་ཡ།
།བླ་མ་མཆོག་དང་དབྱེར་མེད་པའི། 
།འཇམ་དཔལ་དབྱངས་ལ་གུས་བཏུད་ནས། 
།ཐོན་མིའི་ལེགས་བཤད་སུམ་ཅུ་པའི། 
།སྙིང་པོ་མདོར་བསྡུས་བཤད་པར་བྱ། 
།དབྱངས་ཀྱི་བྱ་བ་གསལ་པོ་རུ། 
།བྱེད་པ་ཨི་ཨུ་ཨེ་ཨོ་བཞི། 
།གསལ་བྱེད་ཀ་སོགས་སུམ་ཅུ་ཡིན། 
།ག་ང་ད་ན་བ་མ་འ། 
།ར་ལ་ས་རྣམས་རྗེས་འཇུག་བཅུ། 
།ད་དང་ས་གཉིས་ཡང་འཇུག་སྟེ། 
།ད་ནི་ན་ར་ལ་གསུམ་དང་། 
།ས་ནི་ག་ང་བ་མར་འཐོབ། 
།ག་ད་བ་མ་འ་སྔོན་འཇུག 
།གོ་ངོ་དོ་ནོ་བོ་མོ་འོ། 
།རོ་ལོ་སོ་ཏོ་སླར་བསྡུ་སྟེ། 
།རྫོགས་ཚིག་ཟླ་སྡུད་ཅེས་ཀྱང་བྱ། 
།དྲག་ཡོད་ཏོ་དང་མཐའ་མེད་འོ། 
།གཞན་རྣམས་མིང་མཐའི་རྗེས་མཐུན་སྦྱར། 
།སུ་ར་རུ་དུ་ན་ལ་ཏུ། 
།ལ་དོན་རྣམ་པ་བདུན་ཡིན་ཏེ། 
།རྣམ་དབྱེ་གཉིས་བཞི་བདུན་པ་དང་། 
།དེ་ཉིད་ཚེ་སྐབས་རྣམས་ལ་འཇུག 
།ས་སུ་ག་བ་དྲག་མཐར་ཏུ། 
།ང་ད་ན་མ་ར་ལ་དུ། 
།འ་དང་མཐའ་མེད་ར་དང་རུ། 
།གི་ཀྱི་གྱི་འི་ཡི་ལྔ་པོ། 
།རྣམ་དབྱེ་དྲུག་པ་འབྲེལ་སྒྲ་དང་། 
།དེ་རྣམས་ས་མཐའ་ཅན་ལྔ་ནི། 
།རྣམ་དབྱེ་གསུམ་པ་བྱེད་སྒྲ་སྟེ། 
།སྦྱོར་ཚུལ་ན་མ་ར་ལ་གྱི། 
།ད་བ་ས་ཀྱི་ག་ང་གི 
།འ་དང་མཐའ་མེད་འི་དང་ཡི། 
།ཀྱང་ཡང་འང་གསུམ་རྒྱན་སྡུད་དེ། 
།ག་ད་བ་ས་དྲག་མཐར་ཀྱང་། 
།ང་ན་མ་ར་ལ་མཐར་ཡང་། 
།འ་དང་མཐའ་མེད་འང་དང་ཡང་། 
།ཏེ་དེ་སྟེ་གསུམ་ལྷག་བཅས་ཏེ། 
།ན་ར་ལ་ས་དྲག་མཐར་ཏེ། 
།ད་དེ་ག་ང་བ་མ་འ། 
།མཐའ་མེད་རྣམས་ལ་ས་སྟེ་འཐོབ། 
།གམ་ངམ་དམ་ནམ་བམ་མམ་འམ། 
།རམ་ལམ་སམ་ཏམ་འབྱེད་སྡུད་དེ། 
།སྦྱོར་ཚུལ་སླར་བསྡུའི་སྐབས་དང་མཚུངས། 
།ར་རུ་འི་ཡི་འང་ཡང་རྣམས། 
།རྐང་པ་མི་སྐོང་སྐོང་བའི་ཁྱད། 
།འོ་འུ་འམ་གྱི་གོང་དུ་ཚེག 
།མེད་དང་ཡོད་པའང་དེ་བཞིན་ཡིན། 
།ནས་ལས་འབྱུང་ཁུངས་དགར་སྡུད་དེ། 
།འབྱུང་ཁུངས་དངོས་ལ་གང་སྦྱར་འཐུས། 
།རིགས་མཐུན་དགར་ནས་མི་མཐུན་ལས། 
།སྡུད་ལ་ནས་སྒྲ་ཁོ་ན་འཇུག 
།ཀྱེ་དང་ཀྭ་ཡེ་བོད་སྒྲ་སྟེ། 
།ཕལ་ཆེར་མིང་གི་ཐོག་མར་སྦྱོར། 
།ནི་ནི་དགར་དང་བརྣན་པའི་སྒྲ། 
།དང་ནི་སྡུད་འབྱེད་རྒྱུ་མཚན་དང་། 
།ཚེ་སྐབས་གདམས་ངག་ལྔ་ལ་འཇུག 
།མིང་གི་ཐོག་མའི་དེ་སྒྲ་ནི། 
།ཐ་སྙད་འདས་མ་ཐག་པ་དང་། 
།རྣམ་གྲངས་གཞན་ཅན་གཉིས་ལ་འཇུག 
།ཅི་ཇི་སུ་གང་སྤྱི་སྒྲ་སྟེ། 
།ཞིག་སྟེ་སླད་འདྲ་ཕྱིར་ལ་ཅི། 
།སྙེད་སྲིད་ལྟར་བཞིན་སྐད་ལ་ཇི། 
།སུ་ནི་གང་ཟག་གང་ཀུན་ལའོ། 
།ན་རོ་ཡོད་མེད་པ་བ་མ། 
།བདག་པོའི་སྒྲ་སྟེ་ག་ད་ན། 
།བ་མ་ས་དང་དྲག་མཐར་པ། 
།ང་འ་ར་ལ་མཐའ་མེད་ལ། 
།བདག་སྒྲ་ཡར་གྱུར་བ་དང་ནི། 
།ཆ་ལ་པ་ཉིད་སྦྱོར་བ་ལེགས། 
།མིང་མཐའི་པ་བའང་ཕལ་ཆེར་འདྲ། 
།མ་ནི་ངེས་མེད་སྐབས་དང་སྦྱར། 
།མ་མི་མིན་མེད་དགག་སྒྲ་སྟེ། 
།མ་མི་ཐོག་མ་མིན་མེད་མཇུག 
།མ་ནི་བར་གྱི་གསལ་བྱེད་ལའང་། 
།ཚིག་ཕྲད་ཞིང་སོགས་ང་ན་མ། 
།འ་དང་ར་ལ་མཐའ་མེད་མཐར། 
།ཞིང་ཞེས་ཞེ་འོ་ཞེ་ན་ཞིག 
།ག་ད་བ་དང་ད་དྲག་མཐར། 
།ཅིང་ཅེས་ཅེ་འོ་ཅེ་ན་ཅིག 
།ས་མཐར་དམིགས་བསལ་ཞེས་མ་གཏོགས། 
།ཤིང་ཤིག་ཤེའོ་ཤེ་ན་འཐོབ། 
།འོན་ཀྱང་ཁ་ཅིག་ལྷན་ཅིག་སོགས། 
།མིང་གི་ཆ་དང་མ་ནོར་གཅེས། 
།རྐྱང་པ་འཕུལ་ལ་འ་མཐའ་དགོས། 
།གུག་ཀྱེད་བརྩེགས་འདོགས་ཅན་ལ་སྤང་། 
།ལྷུག་པའི་དོན་མང་མིང་མཚམས་དང་། 
།དོན་འབྲིང་འབྱེད་དང་དོན་ཉུང་རྫོགས། 
།ཚིགས་བཅད་ག་མཐར་ཆིག་ཤད་བྱ། 
།རྫོགས་ཚིག་མཐའ་ཅན་ལྷུག་པ་དང་། 
།ཚིགས་བཅད་རྐང་མཐར་ཉིས་ཤད་འཐོབ། 
།དོན་ཚན་ཆེན་མོ་རྫོགས་པ་དང་། 
།ལེའུའི་མཚམས་སུ་བཞི་ཤད་དགོས། 
།ང་ཡིག་མ་གཏོགས་ཡིག་ཤད་དབར། 
།ཚེག་མེད་དེ་སོགས་ཞིབ་ཏུ་འབད། 
།ཚིག་གི་ལོ་མས་མ་བསྒྲིབས་ཤིང་། 
།དོན་གྱི་འབྲས་བུ་གཡུར་ཟ་བའི། 
།ལེགས་བཤད་ལྗོན་པའི་དབང་པོ་འདི། 
།དབྱངས་ཅན་གྲུབ་པའི་རྡོ་རྗེས་སྤེལ།།